Vier ‘spoedvrate’ vasArgieffoto (Foto: geralt, Pixabay) Vier mense is die naweek in hegtenis geneem toe hulle betrap is waar hulle glo meer as 160 km/h gery het. Die Ekurhuleni-metropolisie (EMPD) se hoëspoed-eenheid het Sondag tussen 05:00 en 10:00 dié vier motoriste op die N3-suid naby die afrit na die Randse lughawe in Germiston aangekeer. Lt.kol. Wilfred Kgasago, woordvoerder vir die EMPD, het gesê ŉ 42-jarige vrou in ŉ silwer KIA Sportage is omstreeks 07:40 in hegtenis geneem ná sy glo teen 168 km/h gery het. Volgens die vrou was sy laat vir kerk. “ŉ 38-jarige man in ŉ blou Golf GTI is teen 164 km/h vasgetrek,” het Kgasago gesê. Die ander twee het albei 161 km/h gery en onderskeidelik aangevoer dat hulle laat was vir kerk en vir ŉ fietswedren. “Die vier is van roekelose en nalatige bestuur aangekla by die Germiston-polisiestasie en op borgtog van R1 000 elk vrygelaat,” het Kgagaso gesê. Die verdagtes sal binnekort in die Germiston-landdroshof verskyn.